b'\n_START_ARTICLE_\nNapoleonov most \xc4\x8dez Nadi\xc5\xbeo\n_START_SECTION_\nZgodovina\n_START_PARAGRAPH_\nPo izro\xc4\x8dilu naj bi bil zgrajen leta 1812 in nosi Napoleonovo ime, saj je bil zgrajen v \xc4\x8dasu njegovih osvajalskih pohodov.  Most je bil zgrajen z namenom pre\xc4\x8dkanja Napoleonovih \xc4\x8det, ki so \xc4\x8dezenj prodirale iz Bene\xc4\x8dije na ozemlje dana\xc5\xa1nje avstrijske zvezne de\xc5\xbeele Koro\xc5\xa1ke. Sama postavitev mostu \xc4\x8dez sotesko reke Nadi\xc5\xbee se ujema s starodavnimi potmi, ki so vodile od dana\xc5\xa1nje Italije skozi Pradol proti Logjem do Robidi\xc5\xa1\xc4\x8da in naprej ob reki Nadi\xc5\xbei. Most ka\xc5\xbee na pomembno prehodnost obmo\xc4\x8dja od rimskih \xc4\x8dasov naprej. \xc5\xbde stari graditelji mostov so vedeli, da Nadi\xc5\xbee zaradi njene divjosti ne gre pre\xc4\x8dkati na mestih, kjer je to najla\xc5\xbeje storiti, zato se most opne \xc4\x8dez skale nad koriti.\n_START_SECTION_\nDostop\n_START_PARAGRAPH_\nNapoleonov most je zlahka dosegljiv tudi z avtomobilom, kolesom ali pe\xc5\xa1, saj stoji le nekaj metrov s ceste, ki iz\xc2\xa0Podbele pelje v Robidi\xc5\xa1\xc4\x8de. Tako je iz vasi Podbela oddaljen le dober kilometer. Tik pod mostom so urejena parkiri\xc5\xa1\xc4\x8da.'